PATVIRTINTA

 Biržų rajono savivaldybės tarybos

2023 m. birželio 19 d.

sprendimu Nr. T-192

**BIRŽŲ RAJONO SAVIVALDYBĖS TARYBOS ANTIKORUPCIJOS KOMISIJOS VEIKLOS NUOSTATAI**

**I SKYRIUS**

 **BENDROSIOS NUOSTATOS**

1. Biržų rajono savivaldybės (toliau – Savivaldybė) tarybos Antikorupcijos komisija (toliau – Komisija) yra sudaroma Savivaldybės tarybos (toliau – Taryba) sprendimu, Tarybos įgaliojimų laikui.

2. Komisijos tikslas – pagal kompetenciją koordinuoti Savivaldybės politikos įgyvendinimą korupcijos prevencijos srityje, išskirti prioritetines jos prevencijos ir kontrolės kryptis bei nuosekliai įgyvendinti priemones, didinančias korupcijos prevencijos veiksmingumą.

3. Komisijos nuostatai (toliau – Nuostatai) nustato Komisijos tikslus, uždavinius, funkcijas, sudarymą, teises ir pareigas, komisijos darbo organizavimą ir kitus su jos veikla susijusius klausimus.

4. Komisija savo veikloje vadovaujasi Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Biržų rajono savivaldybės tarybos veiklos reglamentu, patvirtintu Tarybos 2023 m. kovo 30 d. sprendimu, Nr. T-130 „Dėl Biržų rajono savivaldybės tarybos veiklos reglamento patvirtinimo” (toliau – Reglamentu), šiais Nuostatais ir kitais teisės aktais.

5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme ir kituose teisės aktuose.

**II SKYRIUS**

 **KOMISIJOS UŽDAVINIAI IR FUNKCIJOS**

6. Komisijos uždaviniai yra šie:

6.1. kontroliuoti, kad Savivaldybės įstaigose, Savivaldybės kontroliuojamose įmonėse būtų vykdomi korupcijos prevenciją reglamentuojančių teisės aktų reikalavimai;

6.2. teikti pasiūlymus dėl korupcijos prevencijos Savivaldybės įstaigoms, Savivaldybės kontroliuojamoms įmonėms;

6.3. teikti pasiūlymus Savivaldybės įstaigoms, Savivaldybės kontroliuojamoms įmonėms dėl vidaus teisės aktų priėmimo ir tobulinimo, siekiant sumažinti korupcijos pasireiškimo tikimybę;

6.4. skatinti visuomenės nepakantumą korupcijos apraiškoms, glaudžiai bendradarbiaujant su savivaldybės, valstybės institucijomis ir įstaigomis, nevyriausybinėmis organizacijomis, savivaldybės bendruomene ir žiniasklaidos atstovais (bendradarbiavimas apima keitimąsi informacija, pasiūlymų teikimą, reagavimą į gautus pasiūlymus, veiksmų derinimą, metodinės pagalbos teikimą, kitus veiksmus, būtinus korupcijos prevencijai ir priežiūrai vykdyti).

 7. Komisija vykdo šias funkcijas:

7.1. Reglamento nustatyta tvarka Tarybos ar mero iniciatyva dalyvauja atliekant Savivaldybės institucijų parengtų teisės aktų projektų antikorupcinį vertinimą;

7.2. dalyvauja rengiant kovos su korupcija programas ir teikia išvadas merui ir Tarybai dėl šių programų ir jų įgyvendinimo;

7.3. dalyvauja nustatant Savivaldybės įstaigų, Savivaldybės kontroliuojamų įmonių veiklos sritis, kuriose egzistuoja didelė korupcijos pasireiškimo tikimybė;

7.4. Lietuvos Respublikos specialiųjų tyrimų tarnybai (toliau – STT) atlikus korupcijos rizikos analizę Savivaldybės įstaigos veiklos srityse, teikia siūlymus dėl rekomendacijų įgyvendinimo ir užtikrina jų įgyvendinimo kontrolę;

7.5. koordinuoja Savivaldybės įstaigų, Savivaldybės kontroliuojamų įmonių vykdomą korupcijos prevencijos politiką ir priemonių įgyvendinimą;

7.6. nagrinėja Savivaldybės bendruomenės narių, savivaldybės ir valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo;

7.7. nagrinėja gyventojų skundus ir teikia išvadas bei rekomendacijas Savivaldybės tarybai, merui ir Savivaldybės administracijos direktoriui;

7.8. informuoja visuomenę apie savo veiklą, vykdomas korupcijos prevencijos priemones Savivaldybėje, taip pat apie kovos su korupcija rezultatus;

7.9. korupcijos prevencijos tikslais analizuoja Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoja merą, Tarybą ir kompetentingas institucijas ar įstaigas. Antikorupcijos komisijos pirmininkas ir nariai turi teisę susipažinti su visa analizuojamų viešųjų pirkimų informacija;

7.10. atlieka kitas kituose teisės aktuose nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

**III SKYRIUS**

 **KOMISIJOS SUDARYMAS, TEISĖS IR PAREIGOS**

8. Komisija sudaroma Tarybos sprendimu Savivaldybės tarybos kadencijos laikotarpiui laikantis Įstatyme ir Reglamente nustatyto proporcinio tarybos daugumos ir mažumos atstovavimo principo ir kitų reikalavimų. Komisijos sudėtis, išlaikant proporcinio Tarybos daugumos ir mažumos atstovavimo principą, turi būti pakeista ne vėliau kaip per 2 mėnesius nuo Tarybos daugumos ir mažumos pasikeitimo.

9. Komisijos darbui vadovauja Komisijos pirmininkas, Tarybos narys, Tarybos opozicijos deleguotas iš Komisijos narių Įstatymo ir Reglamento nustatyta tvarka, atitinkantis Lietuvos Respublikos vietos savivaldos įstatymo 11 straipsnio reikalavimus. Jeigu Tarybos opozicija per du mėnesius nuo pirmojo išrinktos naujos Tarybos posėdžio sušaukimo dienos nedeleguoja šios Komisijos pirmininko arba deleguoja Tarybos narį, neatitinkantį Lietuvos Respublikos vietos savivaldos įstatyme nustatytų reikalavimų, arba jeigu nėra paskelbta Tarybos opozicija, Komisijos pirmininką Taryba komisijos narių siūlymu skiria iš šios komisijos narių – Tarybos narių mažumos. Jeigu visi Tarybos nariai sudaro Tarybos daugumą, Komisija, sudaryta iš Tarybos daugumos atstovų, veikia tol, kol Taryboje susidaro Tarybos mažuma ar Tarybos opozicija Komisijos pirmininko pavaduotoju Komisijos narių siūlymu iš šios Komisijos narių – Tarybos narių daugumos – skiria Taryba.

10. Komisijos pirmininkas netenka įgaliojimų prieš terminą Įstatyme nustatyta tvarka.

11. Komisijos atsakingojo sekretoriaus pareigas atlieka mero paskirtas valstybės tarnautojas. Šios funkcijos įrašomos į jo pareigybės aprašymą. Komisijos atsakingasis sekretorius neturi Komisijos nario teisių.

12. Komisijos pirmininkas:

12.1. rengia Komisijos darbo planus;

12.2. sudaro Komisijos posėdžių darbotvarkių projektus;

12.3. organizuoja Komisijos posėdžius ir jiems vadovauja;

12.4. atstovauja komisijai;

12.5. vykdo kitus teisės aktų suteiktus įgaliojimus.

13. Komisija turi teisę:

13.1. teikti pasiūlymus Tarybai, merui ir Savivaldybės administracijos direktoriui dėl korupcijos prevencijos prioritetų Savivaldybės įstaigose, Savivaldybės kontroliuojamų įmonių veiklos srityje;

13.2. gauti jos veiklai reikiamą informaciją ir metodinę pagalbą korupcijos prevencijos klausimais iš Savivaldybės administracijos bei kitų Savivaldybės įstaigų, Savivaldybės kontroliuojamų įmonių;

13.3. kviestis į posėdžius Tarybos narius, Savivaldybės administracijos valstybės tarnautojus ir darbuotojus, Savivaldybės įmonių ir įstaigų vadovus ir darbuotojus ar kitus asmenis;

13.4. suderinusi su Savivaldybės įstaigų, Savivaldybės kontroliuojamų įmonių vadovais, pasitelkti į pagalbą įstaigų/įmonių specialistus sudėtingiems klausimams nagrinėti.

13.5. priimti sprendimą perduoti medžiagą tirti teisėsaugos institucijoms.

14. Komisijos narys turi teisę:

14.1. dalyvauti rengiant ir svarstant Komisijos klausimus, balsuoti dėl svarstomų klausimų;

14.2. siūlyti kviesti į Komisijos posėdžius reikalingus asmenis;

14.3. prieš 2 darbo dienas iki posėdžio susipažinti su teikiama medžiaga, pareikšti pastabas ir teikti pasiūlymus dėl Komisijos posėdžio protokolo per 3 darbo dienas po jo pasirašymo;

14.4. turi teisę pareikšti atskirąją nuomonę, jei jie nesutinka su Komisijos sprendimu.

15. Komisijos nariai:

15.1. bendradarbiauja ir keičiasi informacija, kurios reikia korupcijos prevencijai ir kontrolei užtikrinti su Savivaldybės bei valstybės įstaigomis, Savivaldybės kontroliuojamomis įmonėmis ir jose dirbančiais asmenimis, vykdančiais korupcijos prevenciją ir kontrolę. Gavę paklausimą, susijusį su korupcijos prevencija ir kontrole, iš kitos valstybės ar savivaldybės įstaigos, turi teisės aktų nustatyta tvarka į jį atsakyti arba imtis priemonių, kad į jį būtų atsakyta;

15.2. informuoja Komisiją apie galimą viešųjų ir privačių interesų konfliktą ir nusišalinimo nuo dalyvavimo rengiant, svarstant ar priimant Komisijos sprendimus, kurie gali tokį konfliktą sukelti, nusišalinimo faktą užfiksuojant posėdžio protokole;

15.3. gavus informacijos apie korupcines veikas, turinčias nusikalstamos veikos požymių, nedelsiant informuoja Savivaldybės merą, STT ar kitas atsakingas institucijas Lietuvos Respublikos teisės aktuose nustatytomis sąlygomis ir tvarka;

15.4. saugo informaciją, kurią sužinojo eidami tarnybines pareigas, jeigu ji sudaro valstybės, tarnybos, komercinę ar kitą įstatymų saugomą paslaptį ir nenaudoti duomenų ar informacijos, gautos atliekant savo pareigas, asmeninei arba kitų asmenų naudai;

15.5. kol Komisija priims sprendimą dėl nagrinėjamo klausimo, neskelbia informacijos apie tyrimo eigą, jeigu tai gali pažeisti asmens teises, pakenkti tyrimui arba ji sudaro valstybės, tarnybos, komercinę ar kitą įstatymų saugomą paslaptį.

**IV SKYRIUS**

 **KOMISIJOS DARBO ORGANIZAVIMAS**

16. Komisijos darbą organizuoja ir Komisijai vadovauja Komisijos pirmininkas. Kai Komisijos pirmininkas negali eiti pareigų, jo pareigas atlieka Komisijos pirmininko pavaduotojas.

17. Komisijos pirmininkas turi teisę gauti Komisijos įgaliojimams vykdyti reikalingą informaciją iš valstybės ar savivaldybės institucijų, įstaigų ir valstybės ar savivaldybės valdomų įmonių.

19. Komisija jos kompetencijai priklausančius klausimus svarsto ir sprendimus priima posėdžiuose. Posėdis šaukiamas Komisijos pirmininko iniciatyva. Komisijos posėdis yra teisėtas, kai jame dalyvauja daugiau nei pusė visų komisijos narių.

20. Komisija į posėdžius renkasi prireikus, bet ne rečiau kaip vieną kartą per tris mėnesius. Apie posėdį Komisijos nariams pranešama ne vėliau kaip prieš 2 darbo dienas. Ne vėliau kaip prieš 2 darbo dienas Komisijos nariams sudaroma galimybė susipažinti su posėdžio medžiaga.

21. Komisijos posėdis gali vykti nuotoliniu būdu ar mišriuoju būdu. Sprendimą organizuoti posėdį nuotoliniu būdu arba mišriuoju būdu priima Komisijos pirmininkas savo iniciatyva arba gavęs Komisijos nario prašymą dalyvauti posėdyje nuotoliniu būdu. Apie priimtą sprendimą Komisijos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Komisijos nariams ir kitiems posėdžio dalyviams. Mišriuoju būdu organizuojamame posėdyje kiti Komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į Komisijos posėdžių salę. Komisijos posėdžiai nuotoliniu būdu arba mišriuoju būdu vykti negali, jeigu tam raštu prieštarauja daugiau kaip pusė visų Komisijos narių, išskyrus Įstatyme nustatytus atvejus. Nuotoliniu būdu ir mišriuoju būdu priimant Komisijos sprendimus, turi būti užtikrintas Komisijos nario tapatybės ir jo balsavimo rezultatų nustatymas.

22. Komisijos posėdžiai yra vieši. Komisijos sprendimu gali būti rengiami uždari posėdžiai, kuriuose gali dalyvauti tik Komisijos pakviesti asmenys.

23. Jei Komisija nenusprendžia kitaip, Komisijos posėdžių metu daromas garso ir vaizdo įrašas arba vykdoma tiesioginė posėdžio transliacija.

24. Posėdžio darbotvarkė tvirtinama posėdyje dalyvaujančių Komisijos narių dauguma.

25. Komisijos sprendimai priimami Komisijos posėdyje atviru balsavimu posėdyje dalyvaujančių Komisijos narių balsų dauguma ir įforminami protokolu. Jeigu balsai pasiskirsto po lygiai, lemiamas yra Komisijos pirmininko balsas. Komisijos narys negali balsuoti dėl svarstomo klausimo, jeigu yra galimas viešųjų ar privačiųjų interesų konfliktas. Paaiškėjus tokioms aplinkybėmis, jis privalo apie tai informuoti posėdžio dalyvius ir nusišalinti nuo klausimo svarstymo.

26. Komisijos posėdžiai protokoluojami. Posėdžio protokolas surašomas ir pasirašomas ne vėliau kaip per 5 darbo dienas po posėdžio. Posėdžio protokolą pasirašo Komisijos pirmininkas ir atsakingasis sekretorius. Protokole nurodoma: posėdžio data, vieta, posėdžio dalyviai, posėdžio darbotvarkė, trumpa svarstymo eiga, sprendimai arba nutarimai organizaciniais bei kitais klausimais, Komisijos narių atskiroji nuomonė.

27. Komisijos narių dalyvavimas posėdyje yra privalomas, neatvykimas pateisinamas tik dėl svarbios priežasties. Komisijos narys, negalintis dalyvauti Komisijos posėdyje, privalo apie tai pranešti Komisijos pirmininkui ir atsakingajam sekretoriui. Dėl svarbių priežasčių negalintis dalyvauti Komisijos posėdyje, Komisijos narys gali raštu pateikti dėl svarstomų klausimų savo nuomonę, kuri turi būti paskelbta Komisijos posėdyje ir įrašyta į protokolą. Tokia nuomonė balsavimu nelaikoma.

28. Komisijos sprendimus gavusios Savivaldybės įstaigos ir Savivaldybės kontroliuojamos įmonės privalo juos apsvarstyti ir per vieną mėnesį ar kitą Komisijos nurodytą laiką, raštu informuoti Komisiją apie tai, kaip atsižvelgta į Komisijos pastabas ir pasiūlymus.

29. Komisijos priimti sprendimai gali būti skundžiami teisės aktų nustatyta tvarka per vieną mėnesį nuo sprendimo paskelbimo arba jo įteikimo suinteresuotai šaliai dienos.

30. Informaciją apie Komisijos sprendimus žiniasklaidai teikia Komisijos pirmininkas, jo nesant – Komisijos pirmininko pavaduotojas.

31. Komisijos nariai, kurie nėra Tarybos nariai, komisijos posėdžių metu atleidžiami nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jiems darbo vietą ir už darbą komisijoje jiems apmokant Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka.

**V SKYRIUS**

**KOMISIJOS VEIKLOS KONTROLĖ IR VEIKLOS VIEŠINIMAS**

32. Komisijos veiklą koordinuoja ir kontroliuoja Taryba.

33. Komisija periodiškai, bet ne rečiau kaip kartą per metus,veiklos ataskaitą teikia Tarybai.

34. Visa informacija, susijusi su Komisijos veikla (Komisijos veiklą reglamentuojantys teisės aktai, jos veiklos ataskaitos, pranešimai, skirti visuomenės informavimo priemonėms ir pan.), skelbiama Savivaldybės internetinėje svetainėje.

**VI SKYRIUS**

**BAIGIAMOSIOS NUOSTATOS**

35. Už Komisijos priimtų sprendimų objektyvumą ir teisėtumą, konfidencialios informacijos paskleidimą Komisijos pirmininkas ir Komisijos nariai atsako Lietuvos Respublikos įstatymų nustatyta tvarka.

36. Už Komisijos dokumentų registravimą, Komisijos posėdžių protokolų įforminimą, sprendimų išsiuntimą suinteresuotiems asmenims ir informacijos apie Komisijos veiklą skelbimą Savivaldybės internetinėje svetainėje yra atsakingas Komisijos atsakingasis sekretorius.

37. Komisijos nariai, pažeidę Komisijos darbo principus, Komisijos nuostatus, atsako teisės aktų nustatyta tvarka.

38. Komisijos nuostatai keičiami bei papildomi Tarybos sprendimu.

\_\_\_\_\_\_\_\_\_\_\_\_\_\_\_\_\_